Defenestraatio

Defenestraatio on latinalaisperäinen (de = ulos, -sta; fenestra = ikkuna) termi, jolla tarkoitetaan jonkun heittämistä ulos ikkunasta. Maailmanhistoria tuntee lukuisia defenestraatioita, jotka tavallisesti liittyvät kapinoihin tai vallananastuksiin. 

Defenestraatio Raamatussa
Varhainen kertomus defenestraatiosta on Raamatussa Toisessa kuninkaiden kirjassa. Sen kohteena oli kuningatar Isebel, Israelin kuninkaan Ahabin foinikialainen puoliso, jota Vanha testamentti syytti kuninkaan viekoittelemisesta väärien jumalten palvelemiseen sekä tyrannimaisen hallinnon tuomisesta Israeliin. Vallananastaja Jehu nousi Israelin kuninkaaksi surmaamalla Isebelin pojat taistelussa ja heitättämällä sen jälkeen Isebelin ulos palatsin ikkunasta:

 (Toinen kuninkaiden kirja 9:32–33)

Erään teorian mukaan Isebeliin viitataan myös Koraanin suurassa 111 (Al-Masad)  Abu Lahabin vaimona. 

Prahan defenestraatiot
Historian kuuluisimmat defenestraatiot ovat tapahtuneet Prahassa. Kahdesta kuuluisimmasta käytetään nimiä ensimmäinen ja toinen Prahan defenestraatio. 

Ensimmäinen Prahan defenestraatio tapahtui vuonna 1419 ja se oli osa hussilaissotiin johtanutta tapahtumaketjua. Prahan Uudenkaupungin raati kieltäytyi vapauttamasta vangitsemiaan hussilaisia, ja protestanttipappi Jan Želivskýn johtamat radikaalit hussilaisjoukot osoittivat mieltään raatihuoneen edessä. Lopulta osa protestoijista tunkeutui sisälle raatihuoneeseen ja heitti raatimiehet ulos ikkunasta kadulle, missä raivoava väkijoukko pieksi heidät hengiltä. 

Toinen Prahan defenestraatio vuonna 1618 tunnetaan tapahtumana, joka käynnisti kolmikymmenvuotisen sodan. Kaksi vuotta aiemmin Böömin valtaistuimelle oli noussut kiihkokatolinen Ferdinand II, jonka käskystä protestanttien uskonnonvapautta rajoitettiin. Böömin protestantit pitivät tätä keisari Rudolf II:n myöntämän uskonnonvapauden loukkauksena. 23. toukokuuta 1618 joukko protestantteja tunkeutui Prahan linnaan ja heitti ulos ikkunasta kaksi katolista neuvosherraa, Wilhelm Slavatan ja Jaroslav Borsita von Martinicin, sekä näiden kirjurin. Kaikki kolme säilyivät hengissä 15-metrisestä ilmalennosta putoamalla linnan puutarhassa olleeseen lantakasaan; tosin katolilainen propaganda väitti myöhemmin enkeleiden varjelleen heitä. Defenestraatiosta alkanut sisällissota Böömin katolisten ja protestanttien välillä kärjistyi lopulta kolmikymmenvuotiseksi sodaksi. 

Nimitystä Kolmas Prahan defenestraatio käytetään joskus Tšekkoslovakian ulkoministerin Jan Masarykin kuolemasta vuonna 1948. Masaryk löydettiin 10. maaliskuuta makaamassa kuolleena virka-asuntonsa pihalta, pyjamaan pukeutuneena. Virallisen tutkimuksen mukaan hän oli tehnyt itsemurhan hyppäämällä kylpyhuoneensa ikkunasta. Koska kommunistit olivat juuri kaapanneet korkeimman vallan Tšekkoslovakiassa ja koska Masaryk oli maan hallituksen vaikutusvaltaisin ei-kommunisti, syntyi nopeasti huhu, jonka mukaan kommunistit olivat murhanneet Masarykin defenestroimalla tämän. Vuonna 2004 tehty poliisitutkimus päätyi siihen tulokseen, että Masaryk oli murhattu työntämällä hänet ikkunasta.

 Defenestraatiot Venäjän hyökättyä Ukrainaan 2022 

Joukko venäläisiä liike-elämän ja muiden alojen vaikuttajia on kuollut epäselvissä olosuhteissa Venäjän hyökättyä Ukrainaan 2022 tai sitä edeltävinä kuukausina. 9.2.2025 menessä yli 35 vaikutusvaltaista venäläistä on kuollut osin epäselvissä ja hämärältä vaikuttavissa oloissa. Liikemies ja Venäjän federaation hallinnon kriitikko Bill Browder on väittänyt, että Vladimir Putin määrää henkilökohtaisesti vaikutusvaltaisia liike-elämän vaikuttajia surmattaviksi pelotellakseen näiden seuraajia kuolemalla tai väkivallalla, mikäli nämä eivät suostu Putinin hallinnon asettamiin vaatimuksiin.https://www.abc.net.au/news/2022-10-03/putin-s-epidemic-of-murder-the-russian-millionaires-dying-to-fun/101487158 Usea raportoitu epäselvä kuolemantapaus näyttää putoamiselta ikkunasta tai muualta korkealta paikalta.https://twitter.com/ianbremmer/status/1570065155089645568 
 Lokakuussa 2021 venäläinen Kirill Žalo, GRU:n kenraali Aleksei Žalon poika, kuoli pudottuaan Venäjän suurlähetystön ikkunasta Berliinissä.https://www.euronews.com/2022/09/22/accidental-defenestration-and-murder-suicides-too-common-among-russian-oligarchs-and-putin
 Joulukuussa 2021 kansallismielisen Sputnik ja Pogrom -blogin perustaja Jegor Prosvirnin kuoli pudottuaan moskovalaisen asuintalon ikkunasta. Oikeistomielinen aktivisti Prosvirnin oli tukenut Venäjän Krimin miehitystä 2014, mutta sen jälkeen kääntynyt Putinin vastustajaksi ja ennustanut Venäjän federaation joutuvan sisällissotaan.
 Andrei Krukovski, Gazpromin omistaman Krasnaja Poljanan hiihtokeskuksen johtaja Sotšissa, kuoli pudottuaan jyrkänteeltä ollessaan vaeltamassa Achipsen linnoituksella 2.5.2022.
 Latviassa syntynyt liikemies ja Venäjän Ukrainan sodan kriitikko Dan Rapoport kuoli Washington D.C:ssä Yhdysvalloissa 14.8.2022 pudottuaan korkealla sijaitsevasta asunnostaan.https://www.politico.com/news/magazine/2022/08/26/dan-rapoport-putin-critic-was-it-suicide-00053836 2017 Rapoportin liikekumppani Sergei Tkachenko kuoli pudottuaan asuntonsa ikkunasta Moskovassa.
 Venäläisen öljy-yhtiön Lukoilin johtokunnan puheenjohtaja Ravil Maganov kuoli 1.9.2022 pudottuaan Moskovan keskussairaalan ikkunasta. Lukoilin johtokunta oli keväällä vaatinut Ukrainan sodan lopettamista.
 Ivan Petšorin, Kaukoidän ja arktisen alueen kehitysyhtiön lentokoneteollisuuden johtaja, hukkui 12.9.2022 pudottuaan huvijahdiltaan mereen Ignatjevinniemen alueella Japaninmerellä.
 Anatoli Geraštšenko, Moskovan lentotekniikan instituutin aikaisempi johtaja, kuoli pudottuaan useiden portaikkojen matkan. 
 Teknologiayritys Agiman luova johtaja Grigori Kotšenov kuoli 7.12.2022 pudottuaan parvekkeeltaan Nižni Novgorodissa. Kotšenov oli julkisesti vastustanut Venäjän sotaa Ukrainassa.https://www.ilgazzettino.it/esteri/grigory_kochenov_precipita_muore_russia_contro_guerra_cosa_sappiamo_davvero-7103592.html 
 Vladmirsky Standart -yhtiön johtaja Pavel Antov kuoli 26.12.2022 pudottuaan hotellin ikkunasta Rayagadassa Odishassa Intiassa.https://russia.liveuamap.com/en/2022/26-december-vicepresident-of-vladmirsky-standart-company
Venäjän puolustusministeriön läntisen piirin taloudellisen osaston johtaja Marina Jankina putosi 17.2.2023 kuolemaansa 50 metrin korkeudesta 16. kerroksesta Pietarissa.https://www.news.com.au/world/europe/top-putin-defence-official-falls-to-her-death/news-story/b833203e942c625590cfdde8a1d489e0
 Käsipallon kolminkertainen Venäjän mestari Viktorija Divak putosi kahdeksannen kerroksen ikkunasta 17.4.2023 Astrahanissa ja kuoli saamiinsa vammoihin tapahtumapaikalla. Toisen lähteen mukaan Divak putosi viidennestätoista kerroksesta.https://www.vg.no/sport/i/dwjXyz/medier-russisk-haandballprofil-doed-etter-fall-fra-8-etasje
 KHL:ssäkin urallaan pelannut venäläiskiekkoilija Georgi Savin, 21, putosi 18. kerroksen ikkunasta Venäjän Rjazanissa, raportoivat venäläiset tiedotusvälineet 23.6.2023.
 Venäläisen Loko-Bankin 28-vuotias varatoimitusjohtaja Kristina Baikova putosi asuntonsa ikkunasta Moskovassa 24. kesäkuuta 2023.
 Sotaa vastustanut aktivisti Olga Nazarenko kuoli pudottuaan puusta tai muusta korkeasta paikasta Ivanovon kaupungissa Venäjällä 20. lokakuuta 2023.
 Jukos-öljy-yhtiön entinen varapääjohtaja Mihail Rogatšev kuoli pudottuaan asunnostaan Moskovassa 19. lokakuuta 2024. Hänen ruumiinsa löysi SVR:n agentti. Rogatšev vastusti Venäjän sotatoimia Ukrainassa.
 Viikonlopun 23.–24.11. aikana kuusi ihmistä kuoli ja yksi joutui sairaalaan Venäjällä pudottuaan kerrostalojen ikkunoista. Krasnojarskin kaupungissa Pokrovkan kaupunginosassa 38-vuotias mies putosi kerrostalon 14. kerroksen ikkunasta. Syyskuun 30. päivä 75-vuotias mies putosi saman talon 12. kerroksesta ja kuoli. Samaran alueella Balakovon pikkukaupungissa mies putosi kerrostalon yläkerrosten ikkunasta. Permin kaupungin koillisosassa sijaitsevassa Motovilihinskin kaupunginosassa noin 50-vuotias mies kuoli pudottuaan kerrostalon ikkunasta. Kazanissa mies kuoli pudottuaan kerrostalon ikkunasta porttikongin eteen. Novosibirskissä Pervomajkassa asukas putosi kerrostalohuoneistonsa ikkunasta 10. kerroksesta. Krasnodarin kaupungissa mies putosi kerrostalosta kuolemaansa lähellä Krasnodarin puistoa. Lisäksi Pietarin keskustassa nuori mies putosi 4. kerroksen ikkunasta ja loukkaantui erittäin vakavasti.
 Venäläinen Kreml-kriittinen muusikko Vadim Strojkin putosi poliisitutkinnan aikana ikkunasta oman kotinsa ikkunasta kymmenennessä kerroksessa Pietarin kantakaupungissa ja kuoli, uutisoivat riippumattomat venäläislehdet The Moscow Times ja Meduza 7.2.2025.
 Venäläinen ex-kansanedustaja ja painijalegenda Buvaisar Saitijev kuoli 2.3.2025 Moskovassa. Telegram-kanava Bazan mukaan Saitijevin veli on kertonut haastattelussa, että Saitijev on saattanut pudota ikkunasta.
 87-vuotias entinen Pravda-mediamoguli Vjatsheslav Leontjev syöksyi ikkunasta ja murskautui asuintalonsa edustalle Moskovassa 5.10.2025. Uutistoimisto TASS uutisoi Leontjevin hermoromahduksesta.
 Pietarin entinen liikennepäällikkö, 49-vuotias Alexander Fedotov löydettiin kuolleena viiden tähden hotellin ulkopuolelta Moskovan Sheremetjevon lentokentällä paria viikkoa aiemmin. Fedotovin kerrottiin yöpyneen työmatkalla hotellin ”ylemmässä kerroksessa”. Fedotov oli eronnut pestistään kun hän oli joutunut turvallisuuspoliisi FSB:n tutkinnan kohteeksi.

Muita huomattavia defenestraatioita 
 Eräiden annaalien mukaan Englannin kuningas Juhana Maaton surmasi kruunuaan tavoitelleen veljenpoikansa Bretagnen herttuan Albert I:n heittämällä tämän ulos Rouenin linnan ikkunasta vuonna 1203.
 Vuonna 1383 Lissabonin kaupungin ollessa kastilialaisten joukkojen saartama joukko lissabonilaisia heitti piispa Dom Martinhon ulos ikkunasta, koska se epäili tämän vehkeilevän kastilialaisten kanssa.
 Vuonna 1478 firenzeläisen aatelisen Jacobo de Pazzin johtama salaliitto kaupungin hallitsijan Lorenzo de Medicin murhaamiseksi epäonnistui. Kostoksi Medicien kannattajat surmasivat ja häpäisivät Pazzin heittämällä hänet ulos ikkunasta, pieksemällä hänet hengiltä, raahaamalla häntä alastomana pitkin kaupungin katuja ja heittämällä hänet Arno-jokeen. 
 Vuonna 1572 Ranskan kuninkaan sotilaat surmasivat Pariisissa hugenottijohtaja Gaspard de Colignyn iskemällä häntä tikarilla ja heittämällä hänet ikkunasta. Murha käynnisti pahamaineisen Pärttylinyön verilöylyn. 
 Vuonna 1640 joukko lissabonilaisia aatelisia aloitti kapinan tuolloin Espanjaan kuuluneen Portugalin itsenäisyyden puolesta. Kapinoitsijat valtasivat hallintopalatsin, löysivät vihatun espanjalaismielisen valtiosihteerin Miguel de Vasconcelosin kaapista piileskelemästä ja surmasivat tämän tikariniskuilla sekä ikkunasta heittämällä.
 Ranskan marsalkka Louis Alexandre Berthier kuoli 1. kesäkuuta 1815 Bambergissä Baijerissa pudottuaan ruhtinaspiispojen entisen palatsin  Neue Residenzin kolmannen kerroksen ikkunasta. Syytä Berthier’n putoamiseen ei tiedetä, ja tapausta on pidetty niin onnettomuutena, itsemurhana kuin murhanakin, sillä eräiden väitteiden mukaan naamioituneet miehet olisivat työntäneet hänet ikkunasta.
 Euroopan hullun vuoden 1848 aikana kaksi Kölnin kaupungin raatimiestä hyppäsi paniikissa ulos raatihuoneen ikkunasta, kun vihainen väkijoukko oli vallannut rakennuksen. Molemmat miehet säilyivät hengissä, joskin toinen katkaisi molemmat jalkansa. Vaikka kyseessä ei ole ikkunasta heittäminen vaan ikkunasta hyppääminen, tapahtuma tunnetaan historiankirjoissa ”Kölnin defenestraationa”.
 Virolainen vapsiliikkeen johtaja Artur Sirk kuoli maanpaossa Luxemburgissa vuonna 1937 pudottuaan hotellinsa ikkunasta. Paikalliset viranomaiset totesivat kuoleman itsemurhaksi, mutta sitä on jälkeenpäin väitetty usein Viron presidentti Konstantin Pätsin agenttien suorittamaksi murhaksi.
Yhdysvaltain entinen puolustusministeri James Forrestal kuoli vuonna 1949 pudottuaan virkahuoneensa ikkunasta National Naval Medical Centerissä Bethesdassa Marylandissa. Kuolema todettiin virallisesti itsemurhaksi, mutta Forrestalin on epäilty tulleen myös CIA:n tai Israelin tai Neuvostoliiton agenttien murhaamaksi.
Palestiinassa opiskelijat heittivät professori Suliman Bashearin ulos luentosalin ikkunasta, kun hän oli väittänyt, ettei islam syntynyt Muhammedin saamista ilmoituksista, vaan kehittyi juutalaisuudesta ja kristinuskosta.
Venäjällä neljä terveydenhuollon työntekijää kuoli pudottuaan ikkunoista COVID-19 -pandemian aikana vuonna 2020. Kolme oli protestoinut työolojaan ja neljäs oli COVID-19 -rokotetta kehittänyt pietarilainen tutkija Aleksandr Kaganski.

Lähteet

Aiheesta muualla

Luokka:Ikkunat
Luokka:Kuolemansyyt
Luokka:Prahan historia